**Calcularea dozelor de Alteplază și Tenecteplază**

**Calcularea dozelor de Alteplază (Actilyse)**

Alteplaza  (Actilyse) se prezintă sub formă de  flacoane de pulbere de 50 mg şi flacoane de solvent de 50 ml. Prin amestecare se obţine o soluţie cu concentraţia de 1 mg/ 1 ml.

**Doza Actilyse** este de **0,9mg/kg corp** din care **10%** se va administra în **bolus iv în decurs de 1 minut, iar restul de 90% în perfuzie continuă timp de o oră. Doza maximă este de 90 mg** indiferent de greutatea pacientului.

**DOZA TOTALĂ ŞI MODUL DE ADMINISTRARE (BOLUS + PEV) NU SE POT MODIFICA**

Nu sunt permise ajustări “în minus” de teama complicaţiilor hemoragice sau “în plus”, pentru că pacientul are o greutate mai mare. De asemenea, procentele de 10% pentru bolus şi 90% pentru perfuzie trebuie respectate. Vor fi inerente unele mici inadvertenţe, determinate de dificultatea de a utiliza diviziuni de ml, dar ele rămân în marja de abatere acceptabilă.

*Exemplu de administrare*: Se dizolvă flacoanele necesare de Actilyse în solventul propriu rezultând o soluție cu concentrația de 1mg/ml. Se administrează bolusul.  Restul cantității se administrează pe injectomat. Se fixează rata injectomatului la „*x”* ml/h („*x”* reprezentând cantitatea dorită de Actilyse corespunzătoare greutății corporale). Se încarcă prima seringă cu soluția de Actilyse (***fără a se dilua suplimentar cu ser***) și se inițiază perfuzia. Apoi se continuă cu a doua seringă până la infuzarea cantității necesare. Se pot elabora și alte protocoale de administrare pe injectomat cu condiția respectării dozelor recomandate (bolus și perfuzie).

 Se va lua în considerare faptul că aproximativ 5 ml din soluția de Actilyse rămân pe tubulatura injectomatului necesitând astfel fie administrarea la final a unei mici cantități de ser, fie suplimentarea dozei perfuzate cu 5 ml din soluția reconstituită.

Soluția reconstituită este stabilă pentru 24 de ore la temperaturi de 2-8 grade Celsius și pentru 8 ore la temperaturi de 25 grade Celsius, astfel înât soluția rămasă neadministrată la un pacient poate fi păstrată în condițiile expuse pentru o tromboliză ulterioară.

Doza totală (mg), precum şi cea administrată în bolus şi în perfuzie se vor nota în fişa pacientului.

*Doza de Actilyse(Alteplază) în funcție de greutatea corporală este prezentată în tabelul de mai jos.*

|  |  |  |  |
| --- | --- | --- | --- |
| **DOZE ACTYLISE (ALTEPLAZĂ) AJUSTATE LA GREUTATEA PACIENTULUI** | | | |
| ***GREUTATE (KG)*** | ***DOZĂ TOTALĂ***  ***ACTILYSE***  ***0.9mg/kgc*** | ***BOLUS***  ***ACTILYSE***  ***10% în 1 min*** | ***PERFUZIE***  ***ACTILYSE***  ***90% în 60 min*** |
| **44-47** | **40mg = 40ml** | **4 ml** | **36 ml/h** |
| **48-51** | **44mg = 44ml** | **4 ml** | **40 ml/h** |
| **52-54** | **47mg = 47ml** | **5 ml** | **42 ml/h** |
| **55-57** | **50mg = 50ml** | **5 ml** | **45 ml/h** |
| **58-62** | **54mg = 54ml** | **5 ml** | **49 ml/h** |
| **63-67** | **59mg = 59ml** | **6 ml** | **53 ml/h** |
| **68-72** | **63mg = 63ml** | **6 ml** | **57 ml/h** |
| **73-77** | **68mg = 68ml** | **7 ml** | **61 ml/h** |
| **78-82** | **70mg = 70ml** | **7 ml** | **63 ml/h** |
| **83-88** | **77mg = 77ml** | **8 ml** | **69 ml/h** |
| **89-92** | **80mg = 80ml** | **8 ml** | **72 ml/h** |
| **93-97** | **86mg = 86ml** | **9 ml** | **77 ml/h** |
| **≥98** | **90mg = 90ml** | **9 ml** | **81 ml/h** |

**Calcularea dozelor de Tenecteplază (Metalyse)**

Metalyse (Tenecteplază)  se prezintă sub formă de  flacoane de pulbere de 25 mg (5000 UI) care se va reconstitui în flacon cu 5 ml de apă sterilă până la dizolvare completă, dar fără a agita flaconul. Se va obține o soluție cu concentrația 5 mg/ml.

**Doza de Metalyse (Tenecteplază)** este de **0,25 mg / kg corp, cu o doză maximă pentru accidentul vascular cerebral ischemic acut de 25 mg, indiferent de greutatea pacientului.**

Administrarea se face sub formă de bolus intravenos într-un interval de 5-10 secunde.

Se recomandă ca pe cateterul venos pe care se face administrarea să meargă în paralel o soluție de NaCl 0,9%. Nu se recomandă administrarea în paralel cu Glucoză 5% datorită riscului de precipitare.

**DOZA TOTALĂ ŞI MODUL DE ADMINISTRARE (BOLUS) NU SE POT MODIFICA**

Soluția reconstituită este stabilă chimic și fizic după preparare pentru 24 de ore, cu condiția să fie depozitată la temperaturi de 2-8 C și pentru 8 ore la temperaturi de 30 grade C, astfel înât soluția rămasă neadministrată la un pacient poate fi păstrată în condițiile expuse pentru o tromboliză ulterioară.

Doza totală (mg) administrată în bolus se va nota în fişa pacientului.

*Doza de Metalyse (Tenecteplază) în funcție de greutatea corporală este prezentată în tabelul de mai jos*.

|  |  |  |
| --- | --- | --- |
| **DOZE METALYSE (TENECTEPLAZĂ) AJUSTATE LA GREUTATEA PACIENTULUI** | | |
| ***GREUTATE (KG)*** | ***DOZĂ METALYSE (mg)***  ***0.25 mg/kgc*** | ***VOLUM SOLUȚIE METALYSE (ml)*** |
| **< 60** | **15 mg** | **3 ml** |
| **60-69** | **17.5 mg** | **3.5 ml** |
| **70-79** | **20 mg** | **4 ml** |
| **80-89** | **22.5 mg** | **4.5 ml** |
| **≥ 90** | **25 mg** | **5 ml** |